Det Europæiske Økonomiske og Sociale Udvalgs udtalelse om "Forslag til Europa-Parlamentets og Rådets forordning om ændring af forordning (EF) nr. 1655/2000 om det finansielle instrument for miljøet (LIFE)"

(KOM(2003) 402 endelig - 2003/0148 (COD))

(2004/C 10/17)

Rådet for Den Europæiske Union besluttede den 16. juli 2003 under henvisning til EF-traktatens artikel 175, stk. 1, at anmode om Det Europæiske Økonomiske og Sociale Udvalgs udtalelse om det ovennævnte emne.

Det Europæiske Økonomiske og Sociale Udvalgs præsidium henviste det forberedende arbejde til Den Faglige Sektion for Landbrug, Udvikling af Landdistrikterne og Miljø.

I betragtning af sagens hastende karakter udpegede Det Europæiske Økonomiske og Sociale Udvalg på sin 402. plenarforsamling den 24. og 25. september 2003, mødet den 25. september, Franco Chiriaco til hovedordfører og vedtog følgende udtalelse med 56 stemmer for, 1 imod og 1 hverken for eller imod.

1. Resumé af Kommissionens forslag

Da forordning (EF) nr. 1655/2000 om det finansielle instrument for miljøet (Life)(1) blev vedtaget, foreslog Kommissionen, at der blev oprettet et forvaltningsudvalg til gennemførelsen heraf. Efter Kommissionens opfattelse var projektudvælgelsen en foranstaltning med store budgetmæssige konsekvenser.

1.1. Rådet forkastede dog enstemmigt Kommissionens forslag med hensyn til den udvalgsprocedure, der skulle anvendes. Rådet besluttede derfor, at foranstaltningerne til gennemførelse af forordning (EF) nr. 1655/2000, jf. artikel 11, stk. 2, skulle vedtages efter den i artikel 5 i afgørelse 1999/468/EF nævnte forskriftsprocedure.

1.2. Kommissionen anlagde derfor sag ved Domstolen med påstand om annullation af den pågældende bestemmelse.

1.3. Ved dom af 21. januar 2003(2) annullerede Domstolen artikel 11, stk. 2, i forordning (EF) nr. 1655/2000. Den mente, at de forvaltningsforanstaltninger, der vedrører gennemførelsen af et program, har store budgetmæssige konsekvenser, jf. artikel 2, litra a), i afgørelse 1999/468/EF, og i princippet er omfattet af den forvaltningsprocedure, der er fastlagt i artikel 4 i afgørelse 1999/468/EF, eller, i givet fald, i henhold til afgørelsens artikel 2, litra c), af den rådgivningsprocedure, der er fastlagt i afgørelsens artikel 3.

1.4. I overensstemmelse med Domstolens dom foreslår Kommissionen en forordning om ændring af forordning (EF) nr. 1655/2000 for så vidt angår den udvalgsprocedure, der skal følges. Ændringen går ud på, at forskriftsudvalget erstattes med et forvaltningsudvalg med henblik på vedtagelsen af foranstaltningerne til gennemførelse af forordning 1655/2000.

2. Generelle bemærkninger

2.1. EØSU mærker sig Domstolens afgørelse og godkender Kommissionens forslag om i forbindelse med foranstaltningerne til gennemførelse af forordning 1655/2000 at erstatte forskriftsudvalget med et forvaltningsudvalg.

3. Særlige bemærkninger

3.1. Samtidig opfordrer EØSU dog Kommissionen til nøje at sikre, at forvaltningsudvalgets arbejde bliver gennemsigtigt og effektivt, at dets afgørelser bliver videreformidlet og, hvis det er hensigtsmæssigt, at afholde brede høringer med inddragelse af civilsamfundets repræsentanter.

4. Konklusion

4.1. EØSU godkender Kommissionens forslag om at ændre forordning 1655/2000 for så vidt angår den udvalgsprocedure, der skal følges.

Bruxelles, den 25. september 2003.

Roger Briesch

Formand for

Det Europæiske Økonomiske og Sociale Udvalg

(1) EFT L 192 af 28.7.2000, s. 1.

(2) Domstolens dom af 21. januar 2003, Kommissionen mod Europa-Parlamentet og Rådet, sag C-378/00, endnu ikke offentliggjort i samlingen.